མཛད་སྒོའི་ཐོག་སྲིད་སྐྱོང་མཆོག་གིས་ཚོགས་འདུ་ངོ་སྤྲོད་ཀྱི་གསུང་བཤད་གནང་སྐབས།གཞི་རྩའི་ལྔ་དང་ལྔ་བཅུ་ཞེས་བྱུང་དགོས་དོན་དེ་ལོ་ལྔ་དང་ལོ་ལྔ་བཅུ་ལ་ཟེར་གྱི་ཡོད་པ་རེད།༧གོང་ས་མཆོག་ནས་བཀའ་སློབ་ཕེབས་པ་ལྟར།རེ་བ་ཡག་ས་ནས་རྒྱག་དགོས་རེད།གྲ་སྒྲིག་སྡུག་ས་ནས་བྱེད་དགོས་རེད།ཅེས་གསུང་པ་ནང་བཞིན་ང་ཚོས་ལོ་ལྔའི་ནང་ལ་དབུ་མའི་ལམ་གཞིར་བཞག་ཐོག་ནས་མིང་དོན་མཚུངས་པའི་རང་སྐྱོང་ག་འདྲ་བྱས་ནས་ཐོབ་ཐུབ་ཀྱི་རེད་དེའི་སྒང་ལ་འབད་བརྩོན་གནང་རྒྱུ་རེད།མཉམ་དུ་ལོ་ལྔ་བཅུའི་འཆར་གཞི་དགོས་ཀྱི་འདུག་ཟེར་གྱི་ཡོད་པ་རེད།སྤྱིར་བཙན་བྱོལ་ནང་ལོ་ལྔ་བཅུ་གནས་དགོས་རེད།སྡོད་དགོས་རེད་ཟེར་གྱི་ཡོད་མ་རེད་དེ།གལ་ཏེ་གནས་དགོས་བྱུང་ན་ལོ་ལྔ་བཅུའི་འཆར་གཞི་དགོས་ཀྱི་ཡོད་པ་རེད།དེར་བརྟེན་ང་ཚོས་ལོ་ལྔ་དང་ལྔ་བཅུ་ཞེས་བཀའ་ཤག་ནང་ལ་བཀའ་བསྡུར་རིམ་པར་གནང་སྟེ།ལོ་ལྔ་དང་ལྔ་བཅུའི་འཆར་གཞི་རིམ་པར་གཏིང་ནས་ཕྱི་རྒྱལ་ཡུལ་གྲུ་ཁག་ལ་ཡོད་པ་དང་།བོད་པའི་སྤྱི་ཚོགས་ནང་ལ་ཡོད་པ།གྲོགས་པོ་རྙིང་པ།རྒྱབ་སྐྱོར་གནང་མཁན།སྤྱི་ཚོགས་ནང་གི་གནད་ཡོད་མི་སྣ་ཚང་མ་ས་ཆ་གཅིག་ལ་འཛོམས་ནས་ལོ་ལྔའི་ནང་ག་རེ་གནང་རྒྱུ་ཡོད་རེད།ལོ་ལྔ་བཅུའི་ནང་ལ་ག་རེ་གནང་རྒྱུ་ཡོད་མིན་གྱི་ཐོག་ཚོགས་འདུ་ཞིག་བསྐོང་དགོས་འདུག་ཟེར་ནས།སྔར་ལོའི་སྤྱི་ཟླ་༡༠ནང་ལ་ཚོགས་འདུ་བསྐོངས་པ་རེད།དེ་དུས་མང་ཆེ་བ་ཆབ་སྲིད་དང་འབྲེལ་བའི་ཐོག་ནས་དབུ་མའི་ལམ་གཞིར་བཞག་ཐོག་མིང་དོན་མཚུངས་པའི་རང་སྲིད་རང་སྐྱོང་རག་ཐབས་དང་།རྒྱ་ནག་ནང་ལ་འགྱུར་ལྡོག་ག་འདྲ་འགྲོ་སྲིད་ཀྱི་རེད།བོད་ནང་ལ་གནས་སྟངས་ག་འདྲ་འདུགམ་འོངས་པར་ག་འདྲ་ཡོང་གི་རེད།རྒྱ་གར་ནང་ལ་གནས་སྟངས་ག་འདྲ་ཡོད་རེད།མ་འོངས་པར་ག་འདྲ་ཡོང་གི་རེད།རྒྱལ་སྤྱིའི་ཐོག་ནས་ང་ཚོས་ལས་འགུལ་ག་རེ་སྤེལ་རྒྱུ་ཡོད་རེད།རྒྱབ་སྐྱོར་ཤུགས་ཆེ་རུ་ག་རེ་གཏོང་རྒྱུ་ཡོད་རེད་ཟེར་ནས་ཆབ་སྲིད་དང་འབྲེལ་བའི་ཐོག་ནས་ཚོགས་འདུ་མང་པོ་འཚོགས་ཏེ་དགོངས་ཚུལ་མང་པོ་བྱུང་བ་རེད།ཅེས་གསུངས་སོང་།